http://www.thaigov.go.th

 วันนี้ (9 สิงหาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีและคณะรักษาความสงบแห่งชาติ

 ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติรักษาความสะอาดและความเป็นระเบียบเรียบร้อยของ บ้านเมือง (ฉบับที่ ..) พ.ศ. ....

 2. เรื่อง ร่างพระราชบัญญัติการตอบโต้การทุ่มตลาดและการอุดหนุนซึ่งสินค้าจาก ต่างประเทศ  (ฉบับที่ ..) พ.ศ. ....

 3. เรื่อง มาตรการเพื่อส่งเสริมให้บุคคลธรรมดาประกอบธุรกิจในรูปนิติบุคคล

 (ร่างพระราชกฤษฎีกาและร่างประกาศ รวม 4 ฉบับ)

 4. เรื่อง ร่างพระราชกฤษฎีกากำหนดวันเปิดทำการศาลอาญาคดีทุจริตและประพฤติ

 มิชอบกลาง พ.ศ. ....

 5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมหลอดมีบัลลาสต์ในตัว สำหรับการให้แสงสว่างทั่วไปต้องเป็นไปตามมาตรฐาน พ.ศ. .... และ

 ร่างพระราชกฤษฎีกากำหนดให้ผลิตภัณฑ์อุตสาหกรรมหลอดฟลูออเรสเซนซ์ขั้ว เดี่ยวต้องเป็นไปตามมาตรฐาน พ.ศ. .... รวม 2 ฉบับ

 6. เรื่อง ร่างกฎกระทรวงแบ่งส่วนราชการสำนักงบประมาณ สำนักนายกรัฐมนตรี พ.ศ. ....

 7. เรื่อง ร่างประกาศกระทรวงพาณิชย์กำกับดูแลการนำผ่านสินค้าไม้ภายใต้ พระราชบัญญัติการส่งออกไปนอกและการนำเข้ามาในราชอาณาจักรซึ่งสินค้า (ฉบับที่ 2) พ.ศ. 2558 รวม 2 ฉบับ

 8. เรื่อง ร่างธรรมนูญว่าด้วยระบบสุขภาพแห่งชาติ ฉบับที่ 2 พ.ศ. ....

 9. เรื่อง การปรับปรุงแก้ไขกฎหมายและระเบียบเกี่ยวกับการสงเคราะห์ผู้ประสบภัย เนื่องจากการช่วยเหลือราชการ การปฏิบัติงานของชาติ หรือการปฏิบัติตามหน้าที่ มนุษยธรรม (ร่างกฎกระทรวงกำหนดหลักเกณฑ์ เงื่อนไขและอัตราในการจ่ายเงิน สงเคราะห์และกำหนดลักษณะของความพิการทุพพลภาพขนาดหนักจนเป็น อุปสรรคสำคัญยิ่งในการประกอบอาชีพหรือในการดำรงชีพ (ฉบับที่ ..) พ.ศ. .... และร่างระเบียบกระทรวงการคลังว่าด้วยเงินช่วยเหลือค่าจัดการศพผู้ประสบภัย เนื่องจากการช่วยเหลือราชการ การปฏิบัติงานของชาติหรือการปฏิบัติตามหน้าที่ มนุษยธรรม (ฉบับที่ ..) พ.ศ. .... รวม 2 ฉบับ)

 10. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการให้เช่า ให้เช่าซื้อที่ดิน และทรัพย์สินของกรมชลประทานเพื่อใช้ในการทำเกษตรกรรม พ.ศ. ....

|  |
| --- |
| **ต่างประเทศ** |

 11. เรื่อง ขออนุมัติการจัดทำและลงนามบันทึกความเข้าใจว่าด้วยความร่วมมือด้าน การท่องเที่ยวระหว่างกระทรวงการท่องเที่ยวและกีฬาแห่งราชอาณาจักรไทยกับ กระทรวงการท่องเที่ยวแห่งสหพันธ์สาธารณรัฐบราซิล

 12. เรื่อง องค์กรร่วมไทย-มาเลเซียเสนอร่างแก้ไขเพิ่มเติมกฎกระทรวง (พ.ศ. 2535) ออกตามความในพระราชบัญญัติองค์กรร่วมไทย-มาเลเซีย พ.ศ. 2533 ที่เกี่ยวข้อง กับบัญชีอัตราค่าตอบแทนและค่าใช้จ่าย บัญชี 2 สำหรับกรณีเมื่อมีการผลิต ปิโตรเลียมจากพื้นที่พัฒนาร่วมแล้ว [ร่างกฎกระทรวง (พ.ศ. ....) ออกตามความใน พระราชบัญญัติองค์กรร่วมไทย-มาเลเซีย พ.ศ. 2533]

 13. เรื่อง ร่าง Roadmap on ASEN Cooperation towards Transboundary Haze Pollution Control with Means of Implementation

|  |
| --- |
| **แต่งตั้ง** |

 14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 16. เรื่อง รัฐบาลสาธารณรัฐแอฟริกาใต้เสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

 17. เรื่อง รัฐบาลสาธารณรัฐตุรกีเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

 18. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

 (กระทรวงเกษตรและสหกรณ์)

 19. เรื่อง การรับโอนข้าราชการมาแต่งตั้งให้ดำรงตำแหน่งประเภทบริหารระดับสูง

 ตำแหน่งผู้ตรวจราชการสำนักนายกรัฐมนตรี (ผู้ตรวจราชการกระทรวง)

 สำนักงานปลัดสำนักนายกรัฐมนตรี

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติรักษาความสะอาดและความเป็นระเบียบเรียบร้อยของบ้านเมือง (ฉบับที่ ..) พ.ศ. ....**

 คณะรัฐมนตรีมีมติเห็นชอบร่างพระราชบัญญัติรักษาความสะอาดและความเป็นระเบียบเรียบร้อยของบ้านเมือง (ฉบับที่ ..) พ.ศ. ...ที่สำนักงานคณะกรรมการกฤษฎีกาตรวจพิจารณาแล้ว ตามที่กระทรวงมหาดไทย (มท.) เสนอ และให้ส่งคณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติและให้สำนักงานคณะกรรมการกฤษฎีการ่วมกับกระทรวงมหาดไทย กระทรวงทรัพยากรธรรมชาติและสิ่งแวดล้อม กระทรวงสาธารณสุข กระทรวงอุตสาหกรรม และหน่วยงานที่เกี่ยวข้อง ไปพิจารณาดำเนินการจัดทำกฎหมายเฉพาะในการบริหารจัดการขยะตามความเห็นของคณะกรรมการกฤษฎีกา (คณะที่ 1) เพื่อเสนอคณะรัฐมนตรีต่อไป

 **สาระสำคัญของร่างพระราชบัญญัติ**

แกัไขเพิ่มเติมพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. 2535 ดังต่อไปนี้

1.แก้ไขเพิ่มเติมบทนิยามคำว่า “เจ้าพนักงานท้องถิ่น” “พนักงานเจ้าหน้าที่” และ “ราชการส่วนท้องถิ่น”

2. แก้ไขเพิ่มเติมมาตรารักษาการโดยกำหนดให้รัฐมนตรีว่าการกระทรวงมหาดไทยและรัฐมนตรีว่าการกระทรวงสาธารณสุขรักษาการตามพระราชบัญญัตินี้และกำหนดให้รัฐมนตรีว่าการกระทรวงมหาดไทยมีอำนาจออกกฎกระทรวงกำหนดอัตราค่าธรรมเนียมเกี่ยวกับการจัดการสิ่งปฏิกูลและมูลฝอยเป็นการเฉพาะ

 3. กำหนดหน้าที่และอำนาจขององค์กรปกครองส่วนท้องถิ่น แต่ไม่รวมถึงองค์การบริหารส่วนจังหวัดเกี่ยวกับการเก็บ ขน และกำจัดสิ่งปฏิกูลและมูลฝอย

 4. กำหนดให้ผู้ที่ประสงค์จะประกอบกิจการเก็บ ขน กำจัด หรือหาประโยชน์จากการจัดการสิ่งปฏิกูลและมูลฝอย ต้องได้รับใบอนุญาตจากเจ้าพนักงานท้องถิ่น และในกรณีที่ได้รับอนุญาตประกอบกิจการตามพระราชบัญญัตินี้แล้ว ให้ถือว่าได้รับอนุญาตตามพระราชบัญญัติการสาธารณสุข พ.ศ. 2535 ด้วย

 5. กำหนดหน้าที่ให้กรมส่งเสริมการปกครองท้องถิ่นเสนอแนะ แนะนำ และช่วยเหลือองค์กรปกครองส่วนท้องถิ่นในการจัดทำแผนงานโครงการในการจัดการสิ่งปฏิกูล และมูลฝอยให้สอดคล้องกับแผนพัฒนาจังหวัด และขอจัดตั้งงบประมาณให้องค์กรปกครองส่วนท้องถิ่นในกรณีที่จำเป็นต้องได้รับการอุดหนุนจากงบประมาณแผ่นดิน

 6. กำหนดอำนาจหน้าที่ของเจ้าพนักงานท้องถิ่นและพนักงานเจ้าหน้าที่ในการดูแลรักษาความสะอาดและความเป็นระเบียบเรียบร้อยตามพระราชบัญญัตินี้

 7. กำหนดโทษทางอาญาสำหรับผู้ดำเนินกิจการรับทำการเก็บ ขน กำจัดหรือการหาประโยชน์จากการจัดการสิ่งปฏิกูลและมูลฝอย โดยไม่ได้รับใบอนุญาตเจ้าพนักงานท้องถิ่น รวมทั้งกำหนดโทษทางอาญาสำหรับ ผู้ไม่ปฎิบัติตามข้อกำหนดของท้องถิ่น

 8. กำหนดอัตราค่าธรรมเนียม โดยเพิ่มเติมอัตราค่าธรรมเนียมเกี่ยวกับการเก็บ ขน และกำจัดสิ่งปฏิกูลและมูลฝอย รวมทั้งค่าธรรมเนียมใบอนุญาตของเอกชน

**2. เรื่อง ร่างพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ  (ฉบับที่ ..) พ.ศ. ....**

          คณะรัฐมนตรีมีมติอนุมัติและรับทราบตามที่กระทรวงพาณิชย์ (พณ.) เสนอ ดังนี้

          1. อนุมัติหลักการร่างพระราชบัญญัติตอบโต้การทุ่มตลาดและการอุดหนุนซึ่งสินค้าจากต่างประเทศ (ฉบับที่ ..) พ.ศ. .... ตามที่กระทรวงพาณิชย์ (พณ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

          2. รับทราบแผนการจัดทำกฎหมายลำดับรองและกรอบระยะเวลาของร่างพระราชบัญญัติดังกล่าว และให้ พณ. เร่งดำเนินการออกกฎหมายลำดับรองดังกล่าวเพื่อให้มีผลบังคับใช้ได้โดยเร็ว

          **สาระสำคัญของร่างพระราชบัญญัติ**

          1. กำหนดให้มีบทนิยาม คำว่า “สินค้าที่ถูกไต่สวน” “สินค้าที่ถูกใช้มาตรการตอบโต้” และ “มาตรการตอบโต้การทุ่มตลาดหรือการอุดหนุน”

          2. แก้ไขเพิ่มเติมบทนิยาม คำว่า “ผู้มีส่วนได้เสีย” ให้ครอบคลุมถึงผู้มีส่วนได้เสียในการไต่สวนการหลบเลี่ยงมาตรการตอบโต้การทุ่มตลาดหรือการอุดหนุน

          3. แก้ไขตำแหน่งขององค์ประกอบคณะกรรมการ ทตอ. ให้เป็นไปในแนวทางเดียวกันและสอดคล้องกับชื่อหน่วยงานในปัจจุบัน

          4. แก้ไขเพิ่มเติมอำนาจหน้าที่ของคณะกรรมการ ทตอ. ให้มีอำนาจหน้าที่พิจารณาตอบโต้ การทุ่มตลาด การอุดหนุน และการหลบเลี่ยงมาตรการตอบโต้การทุ่มตลอดหรือการอุดหนุน

          5. แก้ไขเพิ่มเติมในเรื่องกรรมการพ้นจากตำแหน่งตามวาระของคณะกรรมการ ทตอ. โดยให้กรรมการผู้ทรงคุณวุฒิซึ่งพ้นจากตำแหน่งตามวาระอยู่ในตำแหน่งเพื่อดำเนินการต่อไปจนกว่ากรรมการผู้ทรงคุณวุฒิซึ่งได้รับแต่งตั้งใหม่เข้ารับหน้าที่

          6. แก้ไขเพิ่มเติมในเรื่องกรรมการพ้นจากตำแหน่งไม่ตามวาระของคณะกรรมการ ทตอ. โดยในกรณีที่กรรมการผู้ทรงคุณวุฒิพ้นจากตำแหน่งก่อนครบวาระ ให้คณะกรรมการประกอบด้วยกรรมการทั้งหมดที่มีอยู่จนกว่าจะมีการแต่งตั้งกรรมการผู้ทรงคุณวุฒิ

          7. กำหนดให้มีบทบัญญัติในเรื่องมาตรการตอบโต้การหลบเลี่ยงมาตรการตอบโต้การทุ่มตลาดหรือการอุดหนุน เป็นหมวดใหม่

**3. เรื่อง มาตรการเพื่อส่งเสริมให้บุคคลธรรมดาประกอบธุรกิจในรูปนิติบุคคล (ร่างพระราชกฤษฎีกาและร่างประกาศ รวม 4 ฉบับ)**

 คณะรัฐมนตรีมีมติเห็นชอบและอนุมัติตามที่กระทรงการคลัง (กค.) เสนอ ดังนี้

 1. เห็นชอบมาตรการเพื่อส่งเสริมให้บุคคลธรรมดาประกอบธุรกิจในรูปของนิติบุคคล

 2. อนุมัติหลักการ

 2.1 ร่างพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่าย ที่ยอมให้หักจากเงินได้พึงประเมิน (ฉบับที่ ..) พ.ศ. ....

 2.2 ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....

 3. เห็นชอบในหลักการ

 3.1 ร่างประกาศกระทรวงมหาดไทย เรื่อง การเรียกเก็บค่าธรรมเนียมการจดทะเบียนสิทธิและนิติกรรม ตามประมวลกฎหมายที่ดิน สำหรับกรณีการโอนอสังหาริมทรัพย์ของผู้ถือหุ้นเพื่อชำระค่าหุ้นให้แก่ นิติบุคคลที่จัดตั้งขึ้นใหม่ ตามมาตรการเพื่อส่งเสริมให้บุคคลธรรมดาประกอบธุรกิจในรูปของนิติบุคคลตามหลักเกณฑ์ที่คณะรัฐมนตรีกำหนด

 3.2 ร่างประกาศกระทรวงมหาดไทย เรื่อง การเรียกเก็บค่าธรรมเนียมการจดทะเบียนสิทธิและนิติกรรม ตามกฎหมายว่าด้วยอาคารชุดสำหรับการโอนห้องชุดของผู้ถือหุ้นเพื่อชำระค่าหุ้นให้แก่นิติบุคคลที่จัดตั้งขึ้นใหม่ตามมาตรการเพื่อส่งเสริมให้บุคคลธรรมดาประกอบธุรกิจในรูปของนิติบุคคล ตามหลักเกณฑ์ที่คณะรัฐมนตรีกำหนด

 4. ให้หน่วยงานที่เกี่ยวข้องอำนวยความสะดวกในการพิจารณาให้บุคคลธรรมดาสามารถโอนใบอนุญาตในการประกอบกิจการให้นิติบุคคลตั้งใหม่ได้

 **สาระสำคัญของร่างกฎหมาย**

 1. **ร่างพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่ายที่ยอมให้หักจากเงินได้พึงประเมิน (ฉบับที่ ..) พ.ศ. ....** เป็นการกำหนดให้หักค่าใช้จ่ายเป็นการเหมาสำหรับเงินได้ พึงประเมินตามมาตร 40 (7) คือเงินได้จากการรับเหมาที่ผู้รับเหมาต้องลงทุนด้วยการจัดหาสัมภาระในส่วนสำคัญนอกจากเครื่องมือ และ (8) คือเงินได้จากการธุรกิจ การพาณิชย์ การเกษตร การอุตสาหกรรม การขนส่ง หรือการอื่นนอกจากที่ระบุไว้ใน (1) ถึง (7) ที่มีอัตราการหักค่าใช้จ่ายแบบเหมาที่สูงกว่าร้อยละ 60 ให้ลดลงเหลือร้อยละ 60 สำหรับเงินได้พึงประเมินที่ได้รับตั้งแต่ 1 มกราคม 2560 เป็นต้นไป

 2. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....**

 2.1 กำหนดให้มีการยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะและอากรแสตมป์ ให้แก่บุคคลธรรมดาสำหรับการโอนกรรมสิทธิ์ในอสังหาริมทรัพย์และทรัพย์สินใด ๆ ให้แก่บริษัทหรือ ห้างหุ้นส่วนนิติบุคคลที่จดทะเบียนจัดตั้ง ตั้งแต่วันถัดจากวันที่คณะรัฐมนตรีมีมติให้ความเห็นชอบมาตรการเพื่อส่งเสริมให้บุคคลธรรมดาประกอบธุรกิจในรูปของนิติบุคคล ถึงวันที่ 31 ธันวาคม 2560

 2.2 กำหนดให้บริษัทหรือห้างหุ้นส่วนนิติบุคคลที่จดทะเบียนจัดตั้ง ตั้งแต่วันถัดจากวันที่คณะรัฐมนตรีมีมติให้ความเห็นชอบมาตรการเพื่อส่งเสริมให้บุคคลธรรมดาประกอบธุรกิจในรูปของนิติบุคคล ถึงวันที่ 31 ธันวาคม 2560 โดยมีทุนที่ชำระแล้วในวันสุดท้ายของรอบระยะเวลาบัญชีไม่เกิน 5 ล้านบาทและมีรายได้จากการขายสินค้าและการให้บริการในรอบระยะเวลาบัญชีไม่เกิน 30 ล้านบาท สามารถนำรายจ่ายอันเกิดจากการ จดทะเบียนจัดตั้งบริษัทหรือห้างหุ้นส่วนนิติบุคคล รายจ่ายค่าทำบัญชีและค่าสอบบัญชีมาหักเป็นรายจ่ายได้ 2 เท่า เป็นเวลา 5 รอบระยะเวลาบัญชี นับแต่วันที่ได้รับการจัดตั้งเป็นบริษัทหรือห้างหุ้นส่วนนิติบุคคล

 3. **ร่างประกาศกระทรวงมหาดไทย เรื่อง การเรียกเก็บค่าธรรมเนียมการจดทะเบียนสิทธิและนิติกรรม ตามประมวลกฎหมายที่ดิน สำหรับกรณีการโอนอสังหาริมทรัพย์ของผู้ถือหุ้นเพื่อชำระค่าหุ้นให้แก่นิติบุคคลที่จัดตั้งขึ้นใหม่ ตามมาตรการเพื่อส่งเสริมให้บุคคลธรรมดาประกอบธุรกิจในรูปของนิติบุคคล ตามหลักเกณฑ์ที่คณะรัฐมนตรีกำหนด** เป็นการเรียกเก็บค่าธรรมเนียมจดทะเบียนสิทธิและนิติกรรม สำหรับบุคคลธรรมดาที่เป็นผู้ถือหุ้นในนิติบุคคลที่ตั้งขึ้นใหม่ โอนอสังหาริมทรัพย์ของผู้ถือหุ้นเพื่อชำระค่าหุ้นให้แก่นิติบุคคลตั้งใหม่นั้นจากร้อยละ 2 ของราคาประเมินทุนทรัพย์ เป็นร้อยละ 0.01

 4. **ร่างประกาศกระทรวงมหาดไทย เรื่อง การเรียกเก็บค่าธรรมเนียมการจดทะเบียนสิทธิและ นิติกรรม ตามกฎหมายว่าด้วยอาคารชุดสำหรับการโอนห้องชุดของผู้ถือหุ้นเพื่อชำระค่าหุ้นให้แก่นิติบุคคลที่จัดตั้งขึ้นใหม่ ตามมาตรการเพื่อส่งเสริมให้บุคคลธรรมดาประกอบธุรกิจในรูปของนิติบุคคล ตามหลักเกณฑ์ที่คณะรัฐมนตรีกำหนด** เป็นการเรียกเก็บค่าธรรมเนียมจดทะเบียนและนิติกรรม สำหรับบุคคลธรรมดาที่เป็นผู้ถือหุ้นในนิติบุคคลที่ตั้งขึ้นใหม่โอนห้องชุดของผู้ถือหุ้นเพื่อชำระค่าหุ้นให้แก่นิติบุคคลตั้งใหม่นั้นจากร้อยละ 2 ของราคาประเมินทุนทรัพย์ เป็นร้อยละ 0.01

**4. เรื่อง ร่างพระราชกฤษฎีกากำหนดวันเปิดทำการศาลอาญาคดีทุจริตและประพฤติมิชอบกลาง พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดวันเปิดทำการศาลอาญาคดีทุจริตและประพฤติมิชอบกลาง พ.ศ. ....ตามที่สำนักงานศาลยุติธรรม (ศย.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้เมื่อร่างพระราชบัญญัติจัดตั้งศาลอาญาคดีทุจริตและประพฤติมิชอบ พ.ศ. .... มีผลใช้บังคับแล้ว

 **สาระสำคัญของร่างพระราชกฤษฎีกา**

 กำหนดให้เปิดทำการศาลอาญาคดีทุจริตและประพฤติมิชอบกลางตั้งแต่วันที่ 1 ตุลาคม พ.ศ. 2559 เป็นต้นไป

**5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมหลอดมีบัลลาสต์ในตัวสำหรับการให้แสงสว่างทั่วไปต้องเป็นไปตามมาตรฐาน พ.ศ. .... และร่างพระราชกฤษฎีกากำหนดให้ผลิตภัณฑ์อุตสาหกรรมหลอด ฟลูออเรสเซนซ์ขั้วเดี่ยวต้องเป็นไปตามมาตรฐาน พ.ศ. .... รวม 2 ฉบับ**

คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมหลอดฟลูออเรสเซนซ์ขั้วเดี่ยวต้องเป็นไปตามมาตรฐาน พ.ศ. ....ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไป

 **สาระสำคัญของร่างพระราชกฤษฎีกา**

 1. ร่างพระราชกฤษฎีกา**กำหนดให้ผลิตภัณฑ์อุตสาหกรรมหลอดมีบัลลาสต์ในตัวสำหรับการให้แสงสว่างทั่วไปต้องเป็นไปตามมาตรฐาน พ.ศ. ....** เป็นการกำหนดให้ผลิตภัณฑ์อุตสาหกรรมหลอดมีบัลลาสต์ในตัวสำหรับการให้แสงสว่างทั่วไปต้องเป็นไปตามมาตรฐานเลขที่ มอก. 2234 – 2257 ตามประกาศกระทรวงอุตสาหกรรม ฉบับที่ 4635 (พ.ศ. 2557) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมหลอดมีบัลลาสต์ในตัวสำหรับให้แสงสว่างทั่วไป เฉพาะด้านความปลอดภัย และกำหนดมาตรฐานผลิตภัณฑ์อุตสาหกรรมหลอดมีบัลลาสต์ในตัวสำหรับการให้แสงสว่างทั่วไป – คุณลักษณะ ที่ต้องการด้านความปลอดภัย ลงวันที่ 1 กรกฎาคม 2557

 2. ร่างพระราชกฤษฎีกา**กำหนดให้ผลิตภัณฑ์อุตสาหกรรมหลอดมีบัลลาสต์ในตัวสำหรับการให้แสงสว่างทั่วไปต้องเป็นไปตามมาตรฐาน พ.ศ. ....** เป็นการกำหนดให้ผลิตภัณฑ์อุตสาหกรรมหลอดฟลูออเรสเซนซ์ขั้วเดี่ยวต้องเป็นไปตามมาตรฐานเลขที่ มอก. 2235 – 2257 ตามประกาศกระทรวงอุตสาหกรรม ฉบับที่ 4632 (พ.ศ. 2557) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมหลอดฟลูออเรสเซนซ์ขั้วเดี่ยว เฉพาะด้านความปลอดภัย และกำหนดมาตรฐานผลิตภัณฑ์อุตสาหกรรมหลอดฟลูออเรสเซนซ์ ขั้วเดี่ยว : คุณลักษณะที่ต้องการด้านความปลอดภัย ลงวันที่ 23 มิถุนายน 2557

**6. เรื่อง ร่างกฎกระทรวงแบ่งส่วนราชการสำนักงบประมาณ สำนักนายกรัฐมนตรี พ.ศ. ....**

 คณะรัฐมนตรีมีมติรับทราบร่างกฎกระทรวงแบ่งส่วนราชการสำนักงบประมาณ สำนักนายกรัฐมนตรี พ.ศ. .... ที่สำนักงานคณะกรรมการกฤษฎีกา (สคก.) ตรวจพิจารณาแล้ว ตามที่ สคก.เสนอ และให้สำนักงบประมาณ (สงป.) นำร่างกฎกระทรวงดังกล่าวเสนอนายกรัฐมนตรีลงนาม แล้วส่งให้สำนักเลขาธิการคณะรัฐมนตรีเพื่อประกาศในราชกิจจานุเบกษาต่อไป

 **สาระสำคัญของร่างกฎกระทรวง**

ยกเลิกกระทรวงแบ่งส่วนราชการสำนักงบประมาณ สำนักนายกรัฐมนตรี พ.ศ. 2551 และกฎกระทรวงแบ่งส่วนราชการสำนักงบประมาณ สำนักนายกรัฐมนตรี (ฉบับที่ 2) พ.ศ. 2556 โดยปรับปรุงการแบ่งส่วนราชการและอำนาจหน้าที่ของ สงป. ดังนี้

|  |  |
| --- | --- |
| **การแบ่งส่วนราชการปัจจุบัน** | **การแบ่งส่วนราชการที่ขอปรับปรุง** |
| 1. สำนักอำนวยการ
2. ศูนย์เทคโนโลยีสารสนเทศ
3. สถาบันพัฒนาบุคลากรด้านการงบประมาณ
4. สำนักกฎหมายและระเบียบ
5. สำนักจัดทำงบประมาณด้านการบริหาร
6. สำนักจัดทำงบประมาณด้านความมั่นคง 1
7. สำนักจัดทำงบประมาณด้านความมั่นคง 2
8. สำนักจัดทำงบประมาณด้านเศรษฐกิจ 1
9. สำนักจัดทำงบประมาณด้านเศรษฐกิจ 2
10. สำนักจัดทำงบประมาณด้านเศรษฐกิจ 3
11. สำนักจัดทำงบประมาณด้านเศรษฐกิจ 4
12. สำนักจัดทำงบประมาณด้านสังคม 1
13. สำนักจัดทำงบประมาณด้านสังคม 2
14. สำนักจัดทำงบประมาณด้านสังคม 3
15. สำนักจัดทำงบประมาณองค์การบริหารรูปแบบพิเศษและรัฐวิสาหกิจ
16. สำนักนโยบายและแผนงบประมาณ
17. สำนักประเมินผล
18. สำนักพัฒนาระบบงบประมาณและการจัดการ
19. สำนักมาตรฐานงบประมาณ
20. กลุ่มยุทธศาสตร์การงบประมาณ
21. **กลุ่มการ**จัดการงบประมาณจังหวัดและกลุ่ม

 จังหวัด และการบูรณาการงบประมาณในการ  บริหารราชการในต่างประเทศ 1. กลุ่มพัฒนาระบบบริหาร
2. กลุ่มตรวจสอบภายใน
3. ศูนย์ปฏิบัติการต่อต้านการทุจริต
 | 1. สำนักงานผู้อำนวยการ
2. **กอง**กฎหมายและระเบียบ
3. – **(13) กองจัดทำงบประมาณเขตพื้นที่ 1-11 (เพิ่มเติม)**

(14) **กอง**จัดทำงบประมาณด้านการบริหาร(15) **กอง**จัดทำงบประมาณด้านความมั่นคง 1 (16) **กอง**จัดทำงบประมาณด้านความมั่นคง 2 (17) **กอง**จัดทำงบประมาณด้านเศรษฐกิจ 1(18) **กอง**จัดทำงบประมาณด้านเศรษฐกิจ 2(19) **กอง**จัดทำงบประมาณด้านเศรษฐกิจ 3 (20) **กอง**จัดทำงบประมาณด้านเศรษฐกิจ 4(21) **กอง**จัดทำงบประมาณด้านสังคม 1(22) **กอง**จัดทำงบประมาณด้านสังคม 2(23) **กอง**จัดทำงบประมาณด้านสังคม 3(24) **กองจัดทำงบประมาณด้านสังคม 4****(เพิ่มเติม)** (25) **กองจัดทำงบประมาณเพื่อการบูรณาการงบประมาณเขตพื้นที่และการบูรณาการงบประมาณในการบริหารราชการในต่างประเทศ (ยกฐานะ)** (26) **กอง**จัดทำงบประมาณองค์การบริหารรูปแบบพิเศษและรัฐวิสาหกิจ (27) **กอง**นโยบายงบประมาณ(28) **กอง**ประเมินผล(29) **กอง**พัฒนาระบบงบประมาณและการจัดการ(30) **กอง**มาตรฐานงบประมาณ(31) **กองยุทธศาสตร์การงบประมาณ (ยกฐานะ)** (32) ศูนย์เทคโนโลยีสารสนเทศ (33) สถาบันพัฒนาบุคลากรด้านการงบประมาณ  (34) กลุ่มพัฒนาระบบบริหาร1. กลุ่มตรวจสอบภายใน
2. ศูนย์ปฏิบัติการต่อต้านการทุจริต
 |

**7. เรื่อง ร่างประกาศกระทรวงพาณิชย์กำกับดูแลการนำผ่านสินค้าไม้ภายใต้พระราชบัญญัติการส่ง**

**ออกไปนอกและการนำเข้ามาในราชอาณาจักรซึ่งสินค้า (ฉบับที่ 2) พ.ศ. 2558 รวม 2 ฉบับ**

 คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง กำหนดให้ไม้ท่อนไม้แปรรูป และสิ่งประดิษฐ์ของไม้ชิงชัน และไม้กระพี้เขาควาย รวมถึงสิ่งประดิษฐ์ของไม้พะยูง เป็นสินค้าที่ต้องห้ามนำผ่านราชอาณาจักร พ.ศ. .... และ ร่างประกาศกระทรวงพาณิชย์ เรื่อง กำหนดให้ไม้เป็นสินค้าที่ต้องปฏิบัติตามมาตรการนำผ่านราชอาณาจักร พ.ศ. .... รวม 2 ฉบับ ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

 **สาระสำคัญของร่างประกาศกระทรวงพาณิชย์ 2 ฉบับ มีดังนี้**

 **1. ร่างประกาศกระทรวงพาณิชย์ เรื่อง กำหนดให้ไม้เป็นสินค้าที่ต้องปฏิบัติตามมาตรการนำผ่านราชอาณาจักร พ.ศ. ....** กำหนดให้ไม้ท่อนไม้แปรรูปและสิ่งประดิษฐ์ของไม้ชิงชันและไม้กระพี้เขาควาย และสิ่งประดิษฐ์ของไม้พะยูงเป็นสินค้าที่ต้องห้ามนำผ่านราชอาณาจักร

 **2. ร่างประกาศกระทรวงพาณิชย์ เรื่อง กำหนดให้ไม้เป็นสินค้าที่ต้องปฏิบัติตามมาตรการนำผ่านราชอาณาจักร พ.ศ. ....** กำหนดให้ไม้ท่อน ไม้แปรรูปของไม้พะยูงที่ได้รับอนุญาต และไม้ท่อน ไม้แปรรูปและสิ่งประดิษฐ์ของไม้ทุกชนิด ยกเว้นไม้ชิงชันและไม้กระพี้เขาควาย เป็นสินค้าที่ต้องปฏิบัติตามมาตรการนำผ่านราชอาณาจักร ทั้งนี้ มิให้ใช้บังคับกับกรณีนำผ่านที่มีลักษณะเป็นการนำสินค้าเข้ามา และผ่านออกไปจากท่าเรือหรือสนามบินแห่งเดียวกัน

**8. เรื่อง ร่างธรรมนูญว่าด้วยระบบสุขภาพแห่งชาติ ฉบับที่ 2 พ.ศ. ....**

          คณะรัฐมนตรีมีมติเห็นชอบร่างธรรมนูญว่าด้วยระบบสุขภาพแห่งชาติ ฉบับที่ 2 พ.ศ. .... ตามที่คณะกรรมการสุขภาพแห่งชาติ (คสช.) เสนอ และให้รายงานสภานิติบัญญัติแห่งชาติทราบ แล้วประกาศในราชกิจจานุเบกษาต่อไป

           **คสช.เสนอว่า**

          1. พระราชบัญญัติสุขภาพแห่งชาติ พ.ศ.2550 มาตรา 25 (1) และมาตรา 46 กำหนดให้คณะกรรมการสุขภาพแห่งชาติ (คสช.) มีหน้าที่และอำนาจจัดทำธรรมนูญว่าด้วยระบบสุขภาพแห่งชาติ  สำหรับใช้เป็นกรอบและแนวทางในการกำหนดนโยบาย ยุทธศาสตร์และการดำเนินงานด้านสุขภาพของประเทศ โดยมีองค์ประกอบตามหมวด 5 มาตรา 46 ถึงมาตรา 48 และกำหนดให้มีสาระสำคัญอย่างน้อย 12 เรื่อง ได้แก่ (1) ปรัชญาและแนวคิดหลักของระบบสุขภาพ (2) คุณลักษณะที่พึงประสงค์และเป้าหมายของระบบสุขภาพ (3) การจัดให้มีหลักประกันและความคุ้มครองให้เกิดสุขภาพ (4) การสร้างเสริมสุขภาพ (5) การป้องกันและควบคุมโรคและปัจจัยที่คุกคามสุขภาพ (6) การบริการสาธารณสุขและการควบคุมคุณภาพ (7) การส่งเสริม สนับสนุน การใช้และการพัฒนาภูมิปัญญาท้องถิ่นด้านสุขภาพการแพทย์แผนไทย การแพทย์พื้นบ้านและการแพทย์ทางเลือกอื่น ๆ (8) การคุ้มครองผู้บริโภค (9) การสร้างและเผยแพร่องค์ความรู้ด้านสุขภาพ (10) การเผยแพร่ข้อมูลข่าวสารด้านสุขภาพ (11) การผลิตและการพัฒนาบุคลากรด้านสาธารณสุข และ (12) การเงินการคลังสุขภาพ ทั้งนี้ มาตรา 46 วรรคสี่ กำหนดให้ทบทวนธรรมนูญว่าด้วยระบบสุขภาพแห่งชาติอย่างน้อยทุกห้าปี

          2. ร่างธรรมนูญว่าด้วยระบบสุขภาพแห่งชาติฉบับนี้มีสาระสำคัญ 4 ส่วน ได้แก่ (1) ส่วนนำ (2) ส่วนนิยามศัพท์ (3) ส่วนหลักการสำคัญของระบบสุขภาพ และ (4) ส่วนสาระรายหมวด เฉพาะส่วนสาระรายหมวด ประกอบด้วยข้อความ 2 ส่วน ได้แก่ ส่วนหลักการสำคัญและส่วนภาพพึงประสงค์ของระบบสุขภาพในหมวดนั้น ๆ ในระยะเวลา 10 ปีข้างหน้า นำเสนอในรูปแบบตารางแสดงข้อความของธรรมนูญฯ รายข้อ พร้อมแสดงคำอธิบายของเจตนารมณ์ของร่างข้อความในแต่ละข้อประกอบไว้ด้วย

           **สาระสำคัญของร่างธรรมนูญฯ**

          1. ส่วนนำ ประกอบด้วยแนวโน้มสถานการณ์ที่อาจมีผลต่อระบบสุขภาพ ใน 10 ปีข้างหน้า

          2. กำหนดให้มีคำนิยามศัพท์ ทั้งสิ้น 73 คำนิยาม

          3. กำหนดปรัชญาและแนวคิดหลักของระบบสุขภาพ คุณลักษณะที่พึงประสงค์และเป้าหมายของระบบสุขภาพ การจัดให้มีหลักประกันและความคุ้มครองให้เกิดสุขภาพ

          4. กำหนดหลักการ ภาพพึงประสงค์ และเจตนารมณ์เกี่ยวกับสิทธิและหน้าที่ด้านสุขภาพ การสร้างเสริมสุขภาพ การป้องกันและควบคุมโรคและปัจจัยที่คุกคามสุขภาพ การบริการสาธารณสุขและการสร้างหลักประกันคุณภาพ การส่งเสริม สนับสนุน การใช้และการพัฒนาภูมิปัญญาท้องถิ่นด้านสุขภาพ การแพทย์แผนไทย การแพทย์พื้นบ้านและการแพทย์ทางเลือกอื่น การคุ้มครองผู้บริโภคด้านสุขภาพ การสร้างองค์ความรู้ด้านสุขภาพ การเผยแพร่ความรู้และข้อมูลข่าวสารด้านสุขภาพ การสร้างและพัฒนากำลังคนด้านสุขภาพ การเงินการคลังด้านสุขภาพ สุขภาพจิต สุขภาพทางปัญญา การอภิบาลระบบสุขภาพ ธรรมนูญสุขภาพพื้นที่

**9. เรื่อง การปรับปรุงแก้ไขกฎหมายและระเบียบเกี่ยวกับการสงเคราะห์ผู้ประสบภัยเนื่องจากการช่วยเหลือราชการ การปฏิบัติงานของชาติ หรือการปฏิบัติตามหน้าที่มนุษยธรรม (ร่างกฎกระทรวงกำหนดหลักเกณฑ์ เงื่อนไขและอัตราในการจ่ายเงินสงเคราะห์และกำหนดลักษณะของความพิการทุพพลภาพขนาดหนักจนเป็นอุปสรรคสำคัญยิ่งในการประกอบอาชีพหรือในการดำรงชีพ (ฉบับที่ ..) พ.ศ. .... และร่างระเบียบกระทรวงการคลังว่าด้วยเงินช่วยเหลือค่าจัดการศพผู้ประสบภัย เนื่องจากการช่วยเหลือราชการ การปฏิบัติงานของชาติหรือการปฏิบัติตามหน้าที่มนุษยธรรม (ฉบับที่ ..) พ.ศ. .... รวม 2 ฉบับ)**

 คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ เงื่อนไขและอัตราในการจ่ายเงินสงเคราะห์และกำหนดลักษณะของความพิการทุพพลภาพขนาดหนักจนเป็นอุปสรรคสำคัญยิ่งในการประกอบอาชีพหรือในการดำรงชีพ (ฉบับที่ ..) พ.ศ. .... และร่างระเบียบกระทรวงการคลังว่าด้วยเงินช่วยเหลือค่าจัดการศพผู้ประสบภัย เนื่องจากการช่วยเหลือราชการ การปฏิบัติงานของชาติหรือการปฏิบัติตามหน้าที่มนุษยธรรม (ฉบับที่ ..) พ.ศ. .... รวม 2 ฉบับ ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ. ไปประกอบการพิจารณาด้วย แล้วดำเนินการต่อไปได้ และเห็นชอบในหลักการการแก้ไขเพิ่มเติมอัตราการจ่ายเงินช่วยเหลือค่าจัดการศพตามที่กระทรวงการคลังเสนอ แล้วให้ดำเนินการต่อไปได้

 **สาระสำคัญของเรื่อง**

 1. **ร่างกฎกระทรวงกำหนดหลักเกณฑ์ เงื่อนไขและอัตราในการจ่ายเงินสงเคราะห์และกำหนดลักษณะของความพิการทุพพลภาพขนาดหนักจนเป็นอุปสรรคสำคัญยิ่งในการประกอบอาชีพหรือในการดำรงชีพ (ฉบับที่ ..) พ.ศ. ....**

|  |  |
| --- | --- |
| **กฎกระทรวงฯ** | **ร่างกฎกระทรวงฯ** |
|  ข้อ 1 วรรคสอง  เพื่อประโยชน์ในการคำนวณ คำว่า “อัตราเงินเดือน” ให้หมายความถึง**อัตราเงินเดือนระดับ 3 ขั้นต้นของบัญชีอัตราเงินเดือนข้าราชการพลเรือน**ที่ใช้อยู่ขณะประสบภัย  |  ข้อ 1 วรรคสอง  เพื่อประโยชน์ในการคำนวณ คำว่า “อัตราเงินเดือน” ให้หมายความถึง**อัตราเงินเดือนแรกบรรจุต่ำสุดของข้าราชการพลเรือนสามัญตำแหน่งประเภทวิชาการ (วุฒิปริญญาตรี) ระดับปฏิบัติการ** ที่ใช้อยู่ขณะประสบภัย  |
| - ไม่มี- |  ข้อ 1 วรรคสี่**ในกรณีที่ผู้ประสบภัยต้องพักรักษาตัวตามคำสั่งของแพทย์ ให้มีสิทธิได้รับเงินชดเชยระหว่างเข้ารับการรักษาพยาบาล ในอัตราวันละห้าร้อยบาท โดยคำนวณจ่ายเป็นก้อนครั้งเดียว**  |

 2. **ร่างระเบียบกระทรวงการคลังว่าด้วยเงินช่วยเหลือค่าจัดการศพผู้ประสบภัย เนื่องจากการช่วยเหลือราชการ การปฏิบัติงานของชาติหรือการปฏิบัติตามหน้าที่มนุษยธรรม (ฉบับที่ ..) พ.ศ. ....**

|  |  |
| --- | --- |
| **ระเบียบฯ** | **ร่างระเบียบฯ** |
|  ข้อ 5 ให้จ่ายเงินช่วยเหลือค่าจัดการศพแก่ทายาทซึ่งจัดการศพหรือผู้จัดการศพของผู้เสียชีวิตเป็นเงินจำนวน **20,000 บาท** |  ข้อ 5 ให้จ่ายเงินช่วยเหลือค่าจัดการศพแก่ทายาทซึ่งจัดการศพหรือผู้จัดการศพของผู้เสียชีวิตเป็นเงินจำนวนสามเท่าของอัตราเงินเดือนแรกบรรจุต่ำสุดของข้าราชการพลเรือนสามัญ ตำแหน่งประเภทวิชาการ (วุฒิปริญญาตรี) ระดับปฏิบัติการ ที่ใช้อยู่ขณะประสบภัย |

**10. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการให้เช่า ให้เช่าซื้อที่ดินและทรัพย์สินของกรมชลประทานเพื่อใช้ในการทำเกษตรกรรม พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขการให้เช่า ให้เช่าซื้อที่ดินและทรัพย์สินของกรมชลประทานเพื่อใช้ในการทำเกษตรกรรม พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปประกอบการพิจารณาด้วย แล้วดำเนินการต่อไปได้ **สาระสำคัญของร่างกฎกระทรวง**

 กำหนดหลักเกณฑ์ วิธีการ และเงื่อนไขการให้เช่า ให้เช่าซื้อที่ดินและทรัพย์สินของกรมชลประทานเพื่อใช้ในการทำเกษตรกรรม ดังนี้

 1. ให้คณะกรรมการจัดรูปที่ดินจังหวัดพิจารณาว่าที่ดินในเขตโครงการจัดรูปที่ดินที่มีที่ดินหรือทรัพย์สินที่ได้มาตามพระราชบัญญัติจัดรูปที่ดินเพื่อเกษตรกรรม พ.ศ. 2558 แปลงใดสมควรจัดให้เช่าหรือให้เช่าซื้อเพื่อใช้ในการทำเกษตรกรรม โดยประกาศไว้ ณ ศาลากลางจังหวัด ที่ว่าการอำเภอ ที่ทำการองค์กรปกครองส่วนท้องถิ่นในท้องที่ซึ่งที่ดินนั้นตั้งอยู่ หรือสถานที่อื่นที่สำนักงานจัดรูปที่ดินจังหวัดเห็นสมควร เพื่อให้ประชาชนยื่นคำขอต่อสำนักงานจัดรูปที่ดินจังหวัดภายใน 30 วัน

 2. ให้คณะกรรมการจัดรูปที่ดินจังหวัดเป็นผู้พิจารณากำหนดอัตราค่าเช่าหรือเช่าซื้อ

 3. ผู้มีสิทธิยื่นคำขอ ต้องมีสัญชาติไทยและเป็นเกษตรกรที่มีรายได้น้อยไม่สูงกว่าอัตรารายได้และสิทธิประโยชน์อื่นที่สามารถคำนวณเป็นเงินได้ตามที่คณะกรรมการจัดรูปที่ดินจังหวัดประกาศกำหนด

|  |
| --- |
| **ต่างประเทศ** |

**11. เรื่อง ขออนุมัติการจัดทำและลงนามบันทึกความเข้าใจว่าด้วยความร่วมมือด้านการท่องเที่ยวระหว่างกระทรวงการท่องเที่ยวและกีฬาแห่งราชอาณาจักรไทยกับกระทรวงการท่องเที่ยวแห่งสหพันธ์สาธารณรัฐบราซิล**

 คณะรัฐมนตรีมีมติอนุมัติตามที่กระทรวงการท่องเที่ยวและกีฬา (กก.) เสนอดังนี้

 1. อนุมัติการจัดทำและลงนามบันทึกความเข้าใจว่าด้วยความร่วมมือด้านการท่องเที่ยวระหว่าง กก. แห่งราชอาณาจักรไทยกับกระทรวงการท่องเที่ยวแห่งสหพันธ์สาธารณรัฐบราซิล ทั้งนี้ หากก่อนลงนามมีความจำเป็นต้องปรับปรุงแก้ไขร่างบันทึกความเข้าใจฯ ในส่วนที่ไม่ใช่สาระสำคัญ ให้ กก. พิจารณาดำเนินการได้โดยไม่ต้องนำเสนอคณะรัฐมนตรีเพื่อพิจารณาอีกครั้ง

 2. อนุมัติให้รัฐมนตรีว่าการกระทรวงการท่องเที่ยวและกีฬาเป็นผู้ลงนามในร่างบันทึกความเข้าใจฯ ระหว่างการเยือนสหพันธ์สาธารณรัฐบราซิล อย่างเป็นทางการของรัฐมนตรีว่าการกระทรวงการท่องเที่ยวและกีฬา ระหว่างวันที่ 16 - 20 สิงหาคม 2559

 **สาระสำคัญของร่างบันทึกความเข้าใจฯ** มีวัตถุประสงค์เพื่อเสริมสร้างความสัมพันธ์ของทั้งสองฝ่าย โดยส่งเสริมให้รู้จักมรดกทางวัฒนธรรมและสังคม และขยายความร่วมมือในพื้นที่ท่องเที่ยวบนพื้นฐานแห่งคุณภาพและผลประโยชน์ร่วมกันของคู่ภาคี ดังนี้ 1) การส่งเสริมความร่วมมือ 2) การแลกเปลี่ยนข้อมูล 3) การฝึกอบรมการท่องเที่ยวและขอความช่วยเหลือในด้านวิชาการ

 ทั้งนี้ การจัดทำบันทึกความเข้าใจดังกล่าว จะเป็นการขยายความร่วมมือด้านการท่องเที่ยวระหว่างกัน ซึ่งบันทึกความเข้าใจฉบับนี้จะมีผลบังคับใช้ทันทีนับจากวันลงนามและจะมีผลบังคับใช้เป็นระยะเวลา 5 ปี หลังจากนั้นความตกลงจะได้รับการต่ออายุอัตโนมัติ

**12. เรื่อง องค์กรร่วมไทย-มาเลเซียเสนอร่างแก้ไขเพิ่มเติมกฎกระทรวง (พ.ศ. 2535) ออกตามความในพระราชบัญญัติองค์กรร่วมไทย-มาเลเซีย พ.ศ. 2533 ที่เกี่ยวข้องกับบัญชีอัตราค่าตอบแทนและค่าใช้จ่าย บัญชี 2 สำหรับกรณีเมื่อมีการผลิตปิโตรเลียมจากพื้นที่พัฒนาร่วมแล้ว [ร่างกฎกระทรวง (พ.ศ. ....) ออกตามความในพระราชบัญญัติองค์กรร่วมไทย-มาเลเซีย พ.ศ. 2533]**

 คณะรัฐมนตรีมีมติอนุมัติหลักการร่างกฎกระทรวง (พ.ศ. ....) ออกตามความในพระราชบัญญัติองค์กรร่วมไทย-มาเลเซีย พ.ศ. 2533 ตามที่กระทรวงพลังงาน (พน.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 พน. รายงานว่า

 1. ปี 2535 ได้มีการออกกฎกระทรวงองค์กรร่วมไทย-มาเลเซีย (พ.ศ. 2535) ออกตามความในพระราชบัญญัติองค์กรร่วมไทย-มาเลเซีย พ.ศ. 2533 กำหนดข้อตกลงและเงื่อนไขในการแต่งตั้งประธานร่วมและสมาชิกคนอื่น ๆ ขององค์กรร่วมไทย-มาเลเซีย และค่าตอบแทนของคณะกรรมการองค์กรร่วมฯ โดยมีผลใช้บังคับเมื่อวันที่ 7 กุมภาพันธ์ 2535 ทั้งนี้ ข้อ 4 แห่งกฎกระทรวงดังกล่าวกำหนดให้อัตราค่าตอบแทนและค่าใช้จ่าย ตามบัญชี 2 ท้ายกฎกระทรวงฯ จะนำมาใช้เมื่อเริ่มมีการผลิตปิโตรเลียมในพื้นที่พัฒนาร่วมแล้ว ซึ่งเริ่มตั้งแต่วันที่ 2 มกราคม 2548 เป็นต้นมา

 2. ในการประชุมคณะกรรมการองค์กรร่วมไทย-มาเลเซีย ครั้งที่ 113 เมื่อวันที่ 5 มีนาคม 2559 ได้มีมติให้ปรับค่าตอบแทน ค่าเบี้ยประชุม ค่าเบี้ยเลี้ยง เนื่องจากอัตราค่าตอบแทนดังกล่าวที่ใช้อยู่ในปัจจุบันไม่มีความสอดคล้องและไม่เหมาะสมเมื่อเปรียบเทียบกับอัตราค่าตอบแทนของคณะกรรมการอื่น ๆ ในสายธุรกิจปิโตรเลียมของทั้งประเทศไทยและมาเลเซีย กอปรกับไม่ได้สะท้อนถึงค่าครองชีพและอัตราเงินเฟ้อที่เพิ่มขึ้นของทั้งสองประเทศด้วย ซึ่งค่าเบี้ยประชุมและค่าเบี้ยเลี้ยงรายวันได้ใช้มาเป็นระยะเวลา 23 ปี (ตั้งแต่เดือนตุลาคม 2535) และค่าตอบแทนรายปีได้ใช้มาเป็นระยะเวลา 12 ปี (ตั้งแต่เดือนมกราคม 2548) และคณะกรรมการมาเลเซียได้แสดงความจำนงต่อที่ประชุมเห็นควรนำเรื่องการปรับอัตราค่าตอบแทนและค่าใช้จ่ายนี้ เสนอต่อรัฐบาลทั้งสองเพื่อปฏิบัติตามข้อ 6 แห่งความตกลงระหว่างรัฐบาลแห่งราชอาณาจักรไทยและรัฐบาลแห่งมาเลเซียว่าด้วยธรรมนูญและเรื่องอื่น ๆ ที่เกี่ยวเนื่องกับการจัดตั้งองค์กรร่วมไทย-มาเลเซีย **โดยให้มีผลบังคับใช้พร้อมกันทั้งสองประเทศในวันที่ 1 กรกฎาคม 2559 เป็นต้นไป**

 **สาระสำคัญของร่างกฎกระทรวง**

 แก้ไขเพิ่มเติมบัญชีอัตราค่าตอบแทนและค่าใช้จ่าย บัญชี 2 สำหรับกรณีเมื่อมีการผลิตปิโตรเลียมจากพื้นที่พัฒนาร่วมแล้ว ท้ายกฎกระทรวง (พ.ศ. 2535) ออกตามความในพระราชบัญญัติองค์กรร่วมไทย-มาเลเซีย พ.ศ. 2533 ดังนี้

|  |  |  |
| --- | --- | --- |
| **ตำแหน่ง** | **บัญชีอัตราค่าตอบแทนและค่าใช้จ่ายบัญชี 2 ที่ใช้บังคับในปัจจุบัน** | **บัญชีอัตราค่าตอบแทนและค่าใช้จ่ายบัญชี 2 ตามร่างกฎกระทรวงฯ** |
| **ค่าตอบแทน (เหรียญสหรัฐต่อปี)** | **เบี้ยประชุม****(เหรียญสหรัฐต่อปี)** | **เบี้ยเลี้ยง****(เหรียญสหรัฐต่อปี)** | **ค่าตอบแทน****(เหรียญสหรัฐต่อปี)** | **เบี้ยประชุม****(เหรียญสหรัฐต่อปี)** | **เบี้ยเลี้ยง****(เหรียญสหรัฐต่อปี)** |
| ประธานร่วม | 24,000 | 200 | 150 | 30,000 | 300 | 250 |
| สมาชิกอื่นขององค์กรร่วม | 6,000 | 200 | 150 | 15,000 | 300 | 250 |

**13. เรื่อง ร่างRoadmap on ASEN Cooperation towards Transboundary Haze Pollution Control with Means of Implementation**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบในหลักการต่อร่าง Roadmap on ASEN Cooperation towards Transboundary Haze Pollution Control with Means of Implementation

 2. เห็นชอบให้ประเทศไทยเสนอร่างRoadmap on ASEN Cooperation towards Transboundary Haze Pollution Control with Means of Implementation ต่อที่ประชุมประเทศภาคีต่อข้อตกลงอาเซียนเรื่องมลพิษจากหมอกควันข้ามแดน ครั้งที่ 12 ซึ่งมีกำหนดจัดขึ้นในวันที่ 11 สิงหาคม 2559 ณ ประเทศมาเลเซีย เพื่อขอความเห็นชอบและนำไปสู่การปฏิบัติต่อไป

 3. เห็นชอบให้หัวหน้าคณะผู้แทนไทยเห็นชอบต่อร่าง Roadmap on ASEN Cooperation towards Transboundary Haze Pollution Control with Means of Implementation ในระหว่างการประชุมประเทศภาคีต่อข้อตกลงอาเซียนเรื่องมลพิษจากหมอกควันข้ามแดน ครั้งที่ 12

 4. หากในการประชุมประเทศภาคีต่อข้อตกลงอาเซียนเรื่องมลพิษจากหมอกควันข้ามแดน ครั้งที่ 12 มีประเด็นเพิ่มเติมที่ไม่ใช่สาระสำคัญต่อการดำเนินงาน และไม่ขัดต่อกฎหมาย ระเบียบข้อบังคับ และผลประโยชน์ของประเทศไทย ให้ดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

 **สาระสำคัญของร่างดังกล่าวประกอบด้วย 8 ยุทธศาสตร์หลัก ดังนี้**

 **ยุทธศาสตร์ที่ 1** การบังคับใช้ข้อตกลงอาเซียนเรื่องมลพิษหมอกควันข้ามแดนอย่างมีประสิทธิภาพ **ยุทธศาสตร์ที่ 2** การจัดการป่าพรุอย่างยั่งยืนเพื่อป้องกันการเกิดไฟในพื้นที่พรุ

 **ยุทธศาสตร์ที่ 3** การจัดการไฟป่าและการเผาพื้นที่เกษตรเพื่อป้องกันไฟบนดินและ/หรือไฟป่า

 **ยุทธศาสตร์ที่ 4** การเพิ่มประสิทธิภาพการบังคับใช้กฎหมาย

 **ยุทธศาสตร์ที่ 5** การสร้างความร่วมมือ การแลกเปลี่ยนข้อมูล และการสร้างความเข้มแข็งขององค์กร

 **ยุทธศาสตร์ที่ 6** การสร้างจิตสำนึกและการมีส่วนรวมของทุกภาคส่วน

 **ยุทธศาสตร์ที่ 7** การระดมสรรพกำลังและทรัพยากรจากทุกภาคส่วนเพื่อป้องกันปัญหาหมอกควันข้ามแดน

 **และ ยุทธศาสตร์ที่ 8** การลดความเสี่ยงของผลกระทบต่อสุขภาพและสิ่งแวดล้อม

|  |
| --- |
| **แต่งตั้ง** |

**14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นายพนิต ธีรภาพวงศ์** ผู้เชี่ยวชาญด้านกฎหมาย (นิติกรเชี่ยวชาญ) กลุ่มกฎหมาย สำนักงานปลัดกระทรวง ให้ดำรงตำแหน่ง ที่ปรึกษากฎหมาย (นิติกรทรงคุณวุฒิ) สำนักงานปลัดกระทรวง กระทรวงการคลัง ตั้งแต่วันที่ 13 พฤษภาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**15. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายประวิ อ่ำพันธุ์**  นายแพทย์สาธารณสุขจังหวัด (ผู้อำนวยการเฉพาะด้าน (แพทย์) สูง) สำนักงานสาธารณสุขจังหวัดศรีสะเกษ สำนักงานปลัดกระทรวง ให้ดำรงตำแหน่งสาธารณสุขนิเทศก์ (นายแพทย์ทรงคุณวุฒิ) สำนักงานปลัดกระทรวง กระทรวงสาธารณสุข ตั้งแต่วันที่ 29 มกราคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**16. เรื่อง รัฐบาลสาธารณรัฐแอฟริกาใต้เสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐแอฟริกาใต้มีความประสงค์ขอแต่งตั้ง นายเจฟฟรีย์ควินตัน มิตเชลล์ ดอยจ์ (Mr. Geoffrey Quinton Mitchell Doidge) ให้ดำรงตำแหน่ง เอกอัครราชทูตวิสามัญ ผู้มีอำนาจเต็มแห่งสาธารณรัฐแอฟริกาใต้ประจำประเทศไทย สืบแทน นางสาวโรบินา แพทริเชีย มากส์ ตามที่กระทรวงการต่างประเทศเสนอ

**17. เรื่อง รัฐบาลสาธารณรัฐตุรกีเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐตุรกีมีความประสงค์ขอแต่งตั้ง นางเอฟเรน ดาเดเลน อักกุน (Mrs. Evren Dağdelen Akgün) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐตุรกีประจำประเทศไทย สืบแทน นายออสมัน บูเลนต์ ทูลุน ตามที่กระทรวงการต่างประเทศเสนอ

**18. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงเกษตรและสหกรณ์)**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้ง **นายธนู มีแสงเงิน**  รองเลขาธิการสำนักงานการปฏิรูปที่ดินเพื่อเกษตรกรรม ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงเกษตรและสหกรณ์ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**19. เรื่อง การรับโอนข้าราชการมาแต่งตั้งให้ดำรงตำแหน่งประเภทบริหารระดับสูง ตำแหน่งผู้ตรวจราชการ สำนักนายกรัฐมนตรี (ผู้ตรวจราชการกระทรวง) สำนักงานปลัดสำนักนายกรัฐมนตรี**

 คณะรัฐมนตรีมีมติอนุมัติตามที่สำนักนายกรัฐมนตรีเสนอรับโอน **นางภัทรภร ฐิติยาภรณ์** ที่ปรึกษานายกรัฐมนตรีฝ่ายข้าราชการประจำด้านยุทธศาสตร์และการวางแผน (นักวิเคราะห์นโยบายและแผนทรงคุณวุฒิ) สำนักเลขาธิการนายกรัฐมนตรี มาแต่งตั้งให้ดำรงตำแหน่งประเภทบริหารระดับสูง ตำแหน่งผู้ตรวจราชการสำนักนายกรัฐมนตรี (ผู้ตรวจราชการกระทรวง) สำนักงานปลัดสำนักนายกรัฐมนตรี สำนักนายกรัฐมนตรี โดยผู้มีอำนาจสั่งบรรจุของทั้งสองฝ่ายได้ตกลงยินยอมในการโอนแล้ว ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

-------------------------------------